|  |  |
| --- | --- |
|  |  |
| Raivo Ott |  |
| Saarde Vallavalitsus |  |
|  | (digitaalallkirja kuupäev) nr 3-6.1/2024/1331 |

**Maarjapeakse raba ja soometsade veerežiimi taastamisest**

Austatud Raivo Ott

Küsisime Teilt arvamust Luitemaa looduskaitsealal asuva Maarjapeakse raba ja seda ümbritsevate soometsade veerežiimi taastamise projekti teise etapi elluviimisele. Projekti koostamisel 2016. aastal arvestasime Surju vallavalitsuse esitatud ettepanekuga jagada kavandatud tegevused kaheks ja viia need ellu kahes etapis. Projekti alusel on Maarjapeakse raba ja seda ümbritsevad kaitsealused metsad arvatud välja maaparandussüsteemidest ja kraavide sulgemise mõju ei levi projektialast välja. Teie 28.11.2023 kirjas nr 7-7/1628-2 viidatud maaparandussüsteem Kiviniidu (ÜP-212) taastamisalale enam ei ulatu.

Maarjapeakse raba taastamistööde 1. etapp lõpetati 2019. aastal. Vastavalt kokkuleppele pidime kaaluma projekti 2. etapi elluviimist 1. etapi valmimisest 4-5 aasta möödumisel (allkirjastatud kokkulepe on lisatud kirjale). Kaitseala eesmärkide saavutamine ja Rail Balticaga seotud arengud on toonud päevakorda vajaduse veerežiimi taastamine lõpuni teoks teha.

Maarjapeakse projekti 2. etapi tegevused paiknevad Luitemaa looduskaitseala Mõtuse sihtkaitsevööndis, kus majandustegevus on keelatud. Taastamisala suurus on 57 hektarit. Alal levivad valdavalt segametsad, mis taluvad veerežiimi muutusi paremini kui okaspuudega puhtpuistud. Kõdusoometsade alla kuulub ca 8 hektarit.

Maarjapeakse raba tervikliku ökosüsteemi veerežiimi taastamise eesmärk on fikseeritud nii riiklikus kaitstavate soode tegevuskavas (Kaitstavate soode tegevuskava, 2015) kui ka Luitemaa looduskaitseala ja Luitemaa hoiuala kaitsekorralduskavas aastateks 2018-2027.

Rail Baltic kiirraudtee rajamisega seotud negatiivsete mõjude leevendamiseks koostatud Natura hindamise hüvitusmeetmete kava käsitleb RB mõjualas vajalikke riiklike tegevusi metsise soodsa seisundi tagamiseks. Maarjapeakse raba ümbritsevad kuivendatud metsad on kaardistatud metsise elupaikadena. Hüvitusmeetmete kava (ptk 6) rõhutab, et RB hüvitusmeetmete toimivuse ja tulemuslikkuse tagamiseks ja Luitemaa metsise asurkonna soodsa seisundi ning sidususe säilitamiseks on oluline rakendada olemasolevate kaitsealade piires ja nende kaitsekorralduskavades ette nähtud kaitsekorralduslikke tegevusi ja meetmeid metsise kaitse tõhustamiseks. Veerežiimi taastamine on hüvitusmeetmete kavas üheks oluliseks metsise seisundit parandavaks tegevuseks. Sellest lähtuvalt võib meie varasemate plaanide elluviimist Maarjapeaksel pidada tähtsaks eeltingimuseks RB-ga seotud arendustega edasiliikumisel.

Saarde Vallavolikogu on RB arendusega seotud maakonnaplaneeringu, KSH ja Natura hüvitusmeetmete kava kooskõlastanud lähtuvalt kaalukast avalikust huvist ja projekti elluviimisega paranevatest Saarde valla arengueeldustest.

Palume Teil hinnata Maarjapeakse raba ja soometsadega seotud töid laiemalt Rail Baltica mõjude leevendamise kontekstis ja kujundada arvamus eeltoodud põhjendustest lähtuvalt.

Lugupidamisega

|  |  |  |
| --- | --- | --- |
| (allkirjastatud digitaalselt) |  |  |

|  |  |  |
| --- | --- | --- |
| Priit Voolaid |  |  |
| Loodskaitsetööde planeerimisjuht |  |  |
| Riigimetsa Majandamise Keskus |  |  |

Lisad:

Lisa 1 - Maarjapeakse kokkulepe, Maarjapeakse\_kokkulepe.bdoc

Tel. 56810925, priit.voolaid@rmk.ee